Nukplɔnkplɔn 1
Etɛ ka Nyí Wɛnɖagbe Ɔ?
1. Etɛ ka nyí wɛnɖagbe e wá sín Mawu gɔ́n ɔ?
Mawu jló ɖɔ gbɛtɔ́ lɛ ni mɔ gbɛ̀ víví ɖò ayikúngban jí. É ɖó ayikúngban kpo nǔ e ɖ’é jí lɛ bǐ sésé kpo ɖó é yí wǎn nú gbɛtɔ́ lɛ. Zaanɖé dìn ɔ, é na bló sɔgudo e nyɔ́ hú ɔ nú gbɛtɔ́ lɛ gbɔn fí lɛ bǐ. É na ɖè gbɛtɔ́ lɛ sín wuvɛ̌ mimɔ lɛ bǐ mɛ.—Xà Jérémie 29:11.
Acɛkpikpa ɖebǔ ko kpéwú bo ɖè adakaxixo, azɔn kpo kú kpo síìn ǎ. Loɔ, wɛnɖagbe ɖé tíìn. Mawu na sɔ́ acɛkpikpa éɖesunɔ tɔn dó ɖyɔ acɛkpikpa gbɛtɔ́ lɛ tɔn ɖò malin-malin mɛ. Mɛ e jí é na kpacɛ dó lɛ na mɔ fífá kpodo lanmɛ syɛnsyɛn kpo.—Xà Isaïe 25:8; 33:24; Daniel 2:44.
2. Etɛwu é ka nyí nǔ jɔ nǔ ɖɔ è ni sè wɛnɖagbe ɔ dìn?
Hwenu e Mawu na ɖè mɛ nyanya lɛ sín ayikúngban jí ɔ jɛn yajiji na vɔ. (Tsephania 2:3) Hwetɛnu wɛ enɛ ka na jɛ? Mawuxó ɔ ko ɖɔ ɖɔ ɖ’ayǐ dó nǔ e ɖò wuvɛ̌ hɛn wá nú gbɛtɔ́ lɛ wɛ dìn lɛ wu. Nǔ nyanya e ɖò jijɛ wɛ dìn lɛ xlɛ́ ɖɔ hwenu e Mawu na ɖè ye síìn ɔ ko sù.—Xà 2 Timɔtée 3:1-5.
3. Etɛ mǐ ka ɖó na wà?
Mǐ ɖó na kplɔ́n nǔ dó Mawu wu ɖò Xó tɔn Biblu ɔ mɛ. Biblu cí wema e gosin tɔ́ wanyiyinɔ ɖé gɔ́n é ɖɔhun. É ɖɔ lee mǐ sixu zán gbɛ̀ ɖagbe gbɔn dìn ɔ kpo lee mǐ sixu mɔ gbɛ̀ mavɔmavɔ ɖò ayikúngban jí ɖò sɔgudo gbɔn ɔ kpo. Nugbǒ ɔ, alɔ e dó we wɛ è ɖè bɔ a na mɔ nukúnnú jɛ Biblu mɛ ɔ na hun xomɛ nú mɛɖé lɛ ǎ. Loɔ, mǐ ɖó na lɔn nú mɛɖebǔ na zɔ́n bɔ mǐ na ba sɔgudo ɖagbe enɛ kpò ǎ.—Xà Proverbes 29:25; Nǔɖexlɛ́mɛ 14:6, 7.
Kplɔ́n Nǔ Ɖevo Lɛ
Byɔ Ðɔ È Ni Kplɔ́n Biblu Xá We Vɔ̌nu
Etɛwu È ka Ðó Na Kplɔ́n Biblu?
Biblu ɖò alɔ dó gbɛtɔ́ livi mɔkpan wɛ gbɔn gbɛ̀ ɔ bǐ mɛ, bɔ ye ɖò nùkanbyɔ taji gbɛmɛ tɔn lɛ sín xósin mɔ wɛ. A jló ɖɔ é ni d’alɔ hwi lɔ à?